Trei indivizi au fost capturați de forțele de ordine, imediat după ce au fost surprinși în momentul în care încercau să dezactiveze sistemul de securitate al unui vehicul în Sectorul 3.
În luna decembrie, aceștia au furat peste 200.000 de lei din automobilul unei companii. Operațiunea a fost coordonată de Direcția Operațiuni Speciale.
„Vineri, 10 mai 2024, poliţişti din cadrul Direcţiei Generale de Poliţie a Municipiului Bucureşti – Serviciul de Investigații Criminale Sector 3, au prins în flagrant și ulterior reținut trei bărbați, față de care sunt efectuate cercetări privind săvârșirea infracțiunilor de furt calificat și tentativă la furt calificat.
Din datele și probele administrate în cauză de către polițiștii Serviciului de Investigații Criminale Sector 3, în perioada ianuarie – mai 2024, a rezultat presupunerea rezonabilă că trei bărbați, cu vârste cuprinse între 19 și 64 de ani, ar fi avut preocupări de natură infracțională, pe linia furturilor din autoturisme, atât în municipiul București, cât și în orașele Giurgiu, Focșani, Ploiești, Târgoviște, Călărași și Slobozia”, a anunțat Poliția Capitalei.
Conform unor informații, citate de stiripesurse.ro, arestarea a avut loc imediat după ce suspecții au încercat să fure bunuri dintr-un autoturism marca Dacia MCV, parcat în parcarea blocului VN6 de pe bulevardul 1 Decembrie 1918 din București, sectorul 3.
Pentru a deschide vehiculul, aceștia au stricat sistemul de blocare electrică, în timp ce unul dintre ei a păzit persoana prejudiciată, iar celălalt a asigurat perimetrul. Al treilea individ a încercat să intre în automobil pentru a fura, însă nu a găsit nimic valoros înăuntru.
Suspecții au fost reținuți și duși la sediul Serviciului de Investigații Criminale Sector 3 pentru audieri, iar în timpul percheziției corporale s-au găsit dispozitive electronice ce ar putea fi folosite în săvârșirea infracțiunilor.
„În urma investigațiilor efectuate s-a reținut în sarcina bănuiților săvârșirea altor două fapte similare comise anterior. La data de 1 aprilie 2024, doi dintre bănuiți s-ar fi deplasat în mun. Giurgiu, unde ar fi pătruns în interiorul unui autoturism, însă fără a găsi bunuri ce puteau fi sustrase.
La data de 18 decembrie 2023, cei trei bărbați ar fi urmărit persoana vătămată, angajată în cadrul unei societăți comerciale, care la aceeași dată a încasat de la mai multe case de pariuri diferite sume de bani, iar în momentul în care victima a parcat autoturismul, folosindu-se de un dispozitiv electronic pentru a afecta semnalul telecomenzii aferente sistemului de asigurare, bănuiții ar fi pătruns în interiorul autovehiculului, de unde ar fi sustras suma de aproximativ 203.000 de lei”, se mai arată în comunicat.